wickkiey/tamil-wikipedia-chunked huggingface dataset:
# யாழ்ப்பாணக் கோட்டை

## போத்துக்கீசர் காலம்

யாழ்ப்பாண அரசு 1619 இல் போத்துக்கீசரின் நேரடி ஆட்சியின் கீழ் வந்ததும், தலைநகரத்தை நல்லூரிலிருந்து அவர்கள் யாழ்ப்பாணத்துக்கு மாற்றினர். அங்கே யாழ்ப்பாணக் குடாக்கடலை அண்டி ஒரு கோட்டையையும் கட்டினர். 1619 ஆகஸ்ட் மாதத்தில் பாதுகாப்புக்காகக் கோட்டையொன்றைக் கட்டிக்கொள்ள கோவாவிலிருந்த தலைமையகத்திலிருந்து பிலிப்பே டி ஒலிவேராவுக்கு அனுமதி கிடைத்திருந்தது எனினும் பொருத்தமான இடமொன்றைத் தெரிவுசெய்து கோட்டையின் கட்டிடவேலை 1625 ஆம் ஆண்டிலேயே ஆரம்பமானது. 1629 இல் இது உபயோகத்திலிருந்ததெனினும், 1637 இல் கூட இது முற்றாகக் கட்டிமுடிக்கப்படவில்லையென்றே தெரிகிறது. இது கிட்டத்தட்டச் சதுர வடிவமானது. நான்கு மூலைகளிலும் அமைந்த காவலரண்களுடன், ஒவ்வொரு பக்கச் சுவர்களின் மத்தியிலும் அரைவட்ட வடிவிலமைந்த அரண்களும் இருந்தன. கோட்டைக்குள்ளே கத்தோலிக்கத் தேவாலயமொன்றும், கப்டன் மேஜரின் வீடும், வைத்தியசாலையொன்றும் மேலும் சில முக்கியமான கட்டிடங்களும் இருந்தன. போத்துக்கீசரின் யாழ்ப்பாண நகரம் (போர்த்துக்கேயர் குடியேற்றம்) கோட்டைக்கு வெளியிலேயே இருந்தது.
# யாழ்ப்பாணக் கோட்டை

## ஒல்லாந்தர் காலம்

யாழ்ப்பாணத்தை ஒல்லாந்தர் 1658 ஜூன் 22 இல் கைப்பற்றினர். போர்த்துக்கேயரின் கோட்டையையே ஒல்லாந்ததும் சில ஆண்டுகள் பயன்படுத்தினர். பின்னர் அதனை இடித்துவிட்டு ஐங்கோண வடிவிலமைந்த புதிய கோட்டையைக் கட்டினார்கள். முதலில் ஐங்கோணக் கோட்டையின் உள் அரண்களையும், பின்னர் 18 ஆம் நூற்றாண்டில் வெளிச் சுற்று அரண்களையும் கட்டினர். இக்கோட்டைக்குள் கட்டளைத் தளபதியின் இல்லமும், பிற படை அதிகாரிகளுக்கான இல்லங்களும் இருந்தன. மருத்துவமனை, சிறைச்சாலை என்பன உள்ளிட்ட வேறு பல கட்டடங்களும் இக்கோட்டைக்குள் காணப்பட்டன. இவற்றுடன், கிரேக்கச் சிலுவை வடிவில் அமைந்த தேவாலயம் ஒன்றும் அமைந்திருந்தது.
# யாழ்ப்பாணக் கோட்டை

## தற்காலம்

1984–1987 காலப்பகுதியில் யாழ்ப்பாணத்தின் பெரும்பகுதி தமிழீழ விடுதலைப் புலிகளின் கட்டுப்பாட்டில் இருந்தபோதும், யாழ்ப்பாணக் கோட்டை இராணுவத்தின் வசமே இருந்து வந்தது. 1989 ஆம் ஆண்டில் இந்திய அமைதிகாக்கும் படை யாழ்ப்பாணத்தில் இருந்து வெளியேறிய பின்னர் கோட்டையை முற்றுகையிட்ட புலிகள் பல மாதங்களின்பின் அதனைக் கைப்பற்றிக்கொண்டனர். கைப்பற்றிய சிறிது காலத்தில் மீண்டும் இவ்வாறான நிகழ்வைத் தடுக்க கோட்டையின் பெரும்பகுதி புலிகளின் ஆலோசனையின் கீழ் அழிக்கப்பட்டது. 1995 ல் யாழ்ப்பாணத்தை இலங்கை இராணுவம் மீண்டும் கைப்பற்றியபோது இக்கோட்டையின் எச்சங்கள் இராணுவக் கட்டுப்பாட்டு பிரதேசத்தினுள் வந்தன.
# யாழ்ப்பாணக் கோட்டை

## மேலும் பார்க்க

- யாழ்ப்பாண அரசு
- யாழ்ப்பாண மாவட்டம்
- யாழ்ப்பாண நகரம்
- யாழ்ப்பாணக் குடாநாடு
- யாழ்ப்பாண வரலாறு
# பிலிப்பே டி ஒலிவேரா

**பிலிப்பே டி ஒலிவேரா** 17 ஆம் நூற்றாண்டின் முற்பகுதியில் இலங்கையிலிருந்த போத்துக்கீசத் தளபதிகளுள் ஒருவர். 1619 இல் இவரின் தலைமையில் வந்த படையினரே யாழ்ப்பாண அரசைக் கைப்பற்றி அதனைப் போத்துக்கீசரின் நேரடி ஆட்சியின்கீழ் கொண்டுவந்தனர். இதன் பின்னர் இப்பகுதியின் "கப்டன் மேஜரா"க ஒலிவேராவே நியமிக்கப்பட்டார். கடும் போக்குக் கத்தோலிக்கரான இவர், பிரபலமான நல்லூர்க் கந்தன் கோயில் உட்பட, யாழ்ப்பாணத்திலிருந்த பல இந்துக் கோயில்களை இடிப்பித்தார். நல்லூர் கோயில் அழிக்கப்பட்டது தொடர்பாக குவைறோஸ் பாதிரியார் தானெழுதிய நூலில் பின்வருமாறு குறிப்பிடுகின்றார்:  
: "பிலிப்பே டி ஒலிவேரா பெப்ரவரி 2 ஆம் திகதி நல்லூருக்குச் சென்று இந்துக்களால் பெரிதும் மதிக்கப்பட்ட பெரிய கோயிலைத் தரைமட்டமாக்கும்படி ஆணையிட்டான். கோயிலை இடியாது விடுவதற்காக, வேண்டியவனைத்தும் தருவதாகவும், வீடுகள் கட்டித்தருவதாகவும் பலமுறை இந்துக்கள் கேட்டுக்கொண்டது, கோயிலை இடிக்கவேண்டுமென்ற அவனது விருப்பத்தை மேலும் அதிகரித்தது. ஏனெனில் அவன் ஒரு மகத்தான கிறிஸ்தவனாவான்.".  
யாழ்ப்பாண அரசின் கீழிருந்த பகுதிகளின் தலைநகரமாக யாழ்ப்பாண நகரத்தை உருவாக்கியவரும் இவரே. சுமார் எட்டு வருடங்கள் கப்டன் மேஜராக யாழ்ப்பாணத்தை நிர்வகித்துவந்த ஒலிவேரா, 1627 ஆம் ஆண்டு மார்ச் 22 இல் தனது 53 ஆவது வயதில் யாழ்ப்பாணத்தில் இறந்தார்.  
பிற சமயங்களின்பால் கடுமையாக நடந்து கொண்டாலும், யாழ்ப்பாணத்தில் ஏழைகளுக்கும், விதவைகள் முதலியவர்களுக்கும் பயன்படும்வகையில் "மிசரிக்கோடியா" என்று அழைக்கப்பட்ட வைத்தியசாலையொன்றைத் தன் சொந்தச் செலவிலேயே கட்டிக்கொடுத்ததாகச் சொல்லப்படுகிறது. எல்லோரும் ஒலிவேராமீது அன்பு கொண்டிருந்ததாகவும், அவரை "பிலிப்பே ராஜா" என்றே அழைத்து வந்ததாகவும் குவைறோஸ் பாதிரியார் குறிப்பிடுகின்றார். 1627 பெப்ரவரி 20 ஆம் திகதி யாழ்ப்பாணத்தை உலுக்கிய சூறாவளியின் போது, அவரது வீட்டில் ஒதுங்கிய மக்கள் மீது அவர் காட்டிய அக்கறையையும் அவர்கள் தொடர்பில் அவர் நடந்துகொண்ட விதம் பற்றியும் குவைறோஸ் உயர்வாகப் பேசியுள்ளார்.
# சமசுகிருதம்

**சமசுகிருதம்** (ஆங்கிலம்: *Sanskrit*), *சமற்கிருதம், ஆரியம்* அல்லது **சங்கதம்** என்பது இந்தியாவின், மிகப்பழைய மொழிகளுள் ஒன்றாகும். இம்மொழியையும் பாகத மொழிகளையும் **வடமொழி** என்ற பொதுப்பெயரிலும் அழைப்பர். இது இந்தோ-ஆரிய மொழிக்குடும்பத்தைச் சேர்ந்தது. இது தற்போது பெரும்பாலும் பொது பேச்சு வழக்கில் இல்லாத மொழியாகும். இந்தியாவில், உத்தராகண்ட மாநிலம் வடமொழியை இரண்டாம் அலுவலக மொழியாகக் கொண்டுள்ளது.  
தற்போது கருநாடகா மாநிலத்தில், சிமோகா அருகே இரண்டு ஊர்களில் அலுவல் மொழியாக உள்ளது. எனினும் இந்து சமயத்தின் நான்கு வேதங்கள், உபநிடதங்கள், பிரம்ம சூத்திரம், பகவத் கீதை, இராமாயணம் மற்றும் மகாபாரதம், புராணங்கள் போன்ற பல சமய நூல்கள் உட்பட ஏராளமான தொன்மையான இந்திய இலக்கியங்கள் இம்மொழியிலேயே எழுதப்பட்டுள்ளன. காளிதாசர் சமசுகிருத மொழியில் பல இலக்கியங்களைப் படைத்தார். பாணினி என்பார் சமசுகிருத மொழி இலக்கணத்தைப் படைத்தார்.  
இந்தியாவின் அலுவல் மொழிகள் பதினைந்தில் இதுவும் ஒன்றாகும். இந்தி, வங்காளி, குசராத்தி, மராத்தி, காசுமீரி, அரியான்வி, நேபாளி, ஒரியா, கொங்கணி, மைத்திலி, சிந்தி, பஞ்சாபி, உருது முதலிய மேம்பட்ட வட இந்திய மொழிகள் பலவற்றுக்கும் இதுவே மூல மொழியாகக் கருதப்படுகின்றது.  
தென் இந்திய மொழிகளான தெலுங்கு, மலையாளம், கன்னடம் போன்றவற்றிலும் வட மொழிச் சொற்கள் அதிகம் இருப்பதைக் காணலாம். எனினும் பல சொற்கள் தமிழ் மொழியில் இருந்து எடுக்கப்பட்டவையாக இருக்கலாம் என அறிஞர்கள் கூறுவர். சமற்கிருத பாரதி அமைப்பு, பரந்த அளவில் பேச்சு வழக்கில் எளிய வட மொழியை மீண்டும் பயன்படுத்த மக்களுக்கு பயிற்சியளித்து வருகின்றது.  
தமிழ் மொழிக்கு அடுத்து 2005ஆம் ஆண்டில் சமசுகிருத மொழிக்கு செம்மொழி தகுதி கிடைத்தது.
# சமசுகிருதம்

## தொல்காப்பிய தமிழாக்கல் முறை

தொல்காப்பியத்தின் மூன்று நூற்பாக்களிளும் தமிழில் *வடமொழி* என தமிழாக்க விதிக்கிறது. எனவே *சமசுகிருதம்* அல்லது *சமற்கிருதம்* எனும் சொற்கள் கொடுந்தமிழாக கருதப்படுகிறது. தற்கால பயனில் சீனிவாச சருமா இயற்றிய *வடமொழி நாடக இலக்கிய வரலாறு*, சு. சாத்திரியார் இயற்றிய *வடமொழி நூல் வரலாறு* எடுத்துக்காட்டாக விளங்குகின்றன.  
தமிழ் மொழிக்கு அடுத்து 2015-ஆம் ஆண்டில் சமசுகிருத மொழிக்கு செம்மொழி தகுதி வழங்கப்பட்டது.
# சமசுகிருதம்

## வரலாறு

சமற்கிருதம் என்பதன் பொருள் (அழகு/இலக்கணம்) வடமொழி பிராகிருதத்தின் (பிராகிருதம் = மக்கள் பேச்சு வழக்கில் முதன்மை கொண்டது) செம்மையான மொழிவடிவம் என்று கருதப்படுகின்றது. பிராகிருதம் என்பது மகதி, மகாராட்டிரி, சவுரசேனி, பைசாச்சி முதலிய நான்கு அமைப்புகளுள் அடங்கும் மொழிகளை குறிக்கும். பாளி ஒரு பிராகிருத மொழியாகும். வேதிய வடமொழியிருந்து தோன்றி பிறகு பொ.ஊ.மு. முதலாம் ஆயிரவாண்டில் மக்கள் பேச்சுவழக்கில் திரிந்து வெவ்வேறு மொழிகளாக ஆனவை பிராகிருதம் என்ற பெயர் பெற்றது.  
இம் மொழிக்கு பல கட்டங்களில் இலக்கணங்கள் இயற்றப்பட்டு செம்மைப்படுத்தப்பட்டது. இதன் பழைய வேதகால வடிவம், எல்லாப் பிற்கால இந்தோ-ஐரோப்பிய மொழிகளுக்கும் மூலமான முதல்நிலை-இந்தோ-ஐரோப்பிய மொழிக்குக் கிட்டியதாகும். வேதகால வடமொழி ஈரானின் அவெத்தன் மொழியை ஒத்தது. இதன் இலக்கணமும் சொல்லாக்கமும் உறுதியான பின்னர், இது ஒரு அழகியல் ஒழுங்கமைவுக்கு உட்பட்ட மொழியானதுடன், நாடகம், மருத்துவம், அரசியல், வானியல், கணிதம் முதலியவை சார்ந்த இலக்கியங்களும் உருவாயின.  
பல மேம்பட்ட ஐரோப்பிய மொழிகளுடனும், கிரேக்கம், இலத்தீன் முதலிய செம்மொழிகளுடனுமான வடமொழியின் பொது உற்பத்தியை, வடமொழியில் தாய் (மாதர்), தந்தை (பிதர்) என்பவற்றுக்கான சொற்கள் மூலம் அறிந்துகொள்ள முடியும். எயின்றிச்சு உரோத்து மற்றும் சொகான் ஏருணெட்டு அங்குலெடன் என்பவர்களால் ஆரம்பித்துவைக்கப்பட்ட ஐரோப்பிய வடமொழி ஆராய்ச்சி, வில்லியம் இயோனுசு இந்த மொழிக்குடும்பத்தைக் கண்டுபிடிக்க வித்திட்டதுடன், மொழியியலின் வளர்ச்சியிலும் தலைமையான பங்கு வகித்தது. உண்மையில், மொழியியல், வடமொழிக்கான விதிகளை ஒழுங்கமைக்கும் முயற்சியின்போது, இந்திய இலக்கணவியலாளர்களாலேயே முதலில் வளர்க்கப்பட்டது. பிற்காலத்தில் உலகின் ஏனைய பகுதிகளில் வளர்ந்த மேம்பட்ட மொழியியல், மேற்படி இலக்கணவியலாளர்களுக்குப் பெருமளவு கடமைப்பட்டுள்ளது.  
வடமொழியே இந்தோ-ஆரியனின் ஒரு கிளையான இந்தோ-ஈரானியனின் மிக மூத்த உறுப்பு மொழியாகும்.  
வேதங்களும், தொன்மையான வடநூல்களும் எழுதப்பட்ட வேதகால வடமொழியே இம்மொழியின் மிகப்பழைய வடிவமாகும். மிகப் பழைய வேதமான இருக்கு வேதம் பொ.ஊ.மு. இரண்டாவது ஆயிரவாண்டின் இடையில் இயற்றப்பட்டது. வேதகால வடிவம் பொ.ஊ.மு. முதலாவது ஆயிரவாண்டின் நடுப்பகுதிவரை வழக்கிலிருந்தது. ஏறத்தாழ இக் காலப்பகுதியில் வடமொழி, சமயம் மற்றும் கல்வியைப் பொறுத்தவரை தனது முதல் நிலையிலிருந்து இரண்டாவது நிலைக்கு இறங்கியது. இக்காலப்பகுதியில் நிகழ்ந்த வடமொழியின் அமைப்புப் பற்றிய ஆய்வுகள் மொழியியலின் தொடக்கத்துக்கு வழி சமைத்தன. இப்பொழுது கிடைக்கும் மிகத் தொன்மையான வடமொழி இலக்கணம் பாணினியின் சு. பொ.ஊ.மு. 500 அட்டாத்தியாயி ("8 அத்தியாய இலக்கணம்"). காப்பிய வடமொழி என்று அழைக்கப்படும் ஒரு வடமொழி வடிவத்தை மகாபாரதம் மற்றும் ஏனைய இந்துக் காப்பியங்களில் காணலாம்.  
கீழ் மட்ட வடமொழியே பிராகிருதமாகவும் (ஆரம்ப கால பௌத்த நூல்கள் இம் மொழியிலேயே எழுதப்பட்டுள்ளன), மேம்பட்ட இந்திய மொழிகளாகவும் வளர்ச்சியடைந்திருக்கக்கூடும். வடமொழிக்கும் தென்னிந்தியாவின் திராவிட மொழிகளுக்கு இடையேயும் கூட இருவழிச் செல்வாக்கு இருந்துள்ளது.
# சமசுகிருதம்

## எழுத்து

வரலாற்று நோக்கில் சமசுகிருதத்துக்கோர் எழுத்துமுறை இருந்ததில்லை. பண்டைய பிராமி எழுத்துக்கள் அசோகச் சக்கரவர்த்தியின் தூண் கல்வெட்டுக்களின் காலம் வரை கூடப் புழக்கத்திலிருந்தது. பின்னர், கிரந்த எழுத்துக்கள் பயன்படுத்தப்பட்டதுடன், தெற்கே கன்னடம் போன்ற எழுத்துக்களும், வடக்கே வங்காளம் மற்றும் ஏனைய வட இந்திய எழுத்துக்களும் பயன்படுத்தப்பட்டன. எனினும் பல ஆண்டுகளாக, சிறப்பாக அண்மைக் காலங்களில் தேவநாகரி எழுத்துக்களே பரவலாக சமசுகிருதத்துடன் தொடர்புபட்டுள்ளது. சில சூழல்களில், குறிப்பாக தேவநாகரி எழுத்துக்கள் உள்ளூர் எழுத்து முறைமையாக இல்லாத பகுதிகளில் கிரந்த எழுத்துக்கள் அல்லது உள்ளூர் எழுத்துக்கள் பயன்பாட்டிலுள்ளன.  
சமசுகிருதத் தொடர்பில் எழுத்து அறிமுகப் படுத்தப்பட்டது பிற்காலத்திலே ஆகும். பரம்பரை பரம்பரையாக அறிவு, வாய் மொழி மூலமே கடத்தப்பட்டு வந்தது. எழுத்து நடு கிழக்கிலிருந்து வந்த வணிகர்களூடாக இந்தியாவுக்கு அறிமுகப் படுத்தப்பட்டிருக்கலாம் என்று இரைசு இடேவிட்டு (Rhys Davids) என்பார் கருதுகின்றார். எனினும், சமசுகிருதம் தொடர்ந்தும் பல காலம் வாய்மூல மொழியாகவே புழங்கி வந்தது. எனினும், ஒலிகள் தொடர்பான வேத தத்துவங்களும், எழுத்திலக்கணமும், இந்துக் குறியீட்டு முறையில் வகிக்கும் பங்கு கவனிக்கத் தக்கதாகும். 51 எழுத்துக்களைக் கொண்ட *வருணமாலா* என்று அழைக்கப்படும் ஒலிமாலை, காளியின் 51 மண்டையோடுகளைக் குறிப்பதாகக் கருதப்படுகிறது.
# சமசுகிருதம்

## செல்வாக்கு

### நவீன இந்தியா

சமசுகிருதத்தின் சொற்றொகுதியையும், இலக்கண அடிப்படையையும் கொண்டு உருவான தற்காலத்து மொழிகள் மீதான அம்மொழியின் தாக்கம் மிகவும் பெரியது. சிறப்பாக, இந்தியச் சமுதாயத்தில் உயர் மட்டத்தில் உள்ளவர்கள் மத்தியில், சமசுகிருதம், இந்து சமய நூல்களின் களஞ்சியமாகவும், வழிபாட்டுக்குரிய மொழியாகவும் போற்றப்படுகின்றது. வழிபாடுகளில் நாட்டார் மற்றும் பிரதேச வழக்காறுகளும் பரவலாகக் காணப்பட்டபோதிலும், பல இந்துக்கள் சமசுகிருத மந்திரங்களை ஓதி வருவதுடன், பெரும்பாலான கோயில்களில் கிரியைகளும் சமசுகிருத மொழியிலேயே இன்றும் நடைபெற்று வருகின்றன. இந்தியாவின் பிரதேச மொழிகளான வங்காளி, குசராத்தி, இந்தி முதலியவற்றின், தூய நிலை எனக் கருதப்படும், உயர்நிலை வடிவங்கள் பெருமளவில் சமசுகிருதப் படுத்தப்பட்டவையாகக் காணப்படுகின்றன. தற்கால இந்திய மொழிகளில், இந்தி பேச்சு வழக்கில் அரபி மற்றும் பாரசீக மொழிகளின் தாக்கத்தைப் பெருமளவில் கொண்டிருந்தபோதும், வங்காளி, மராத்தி போன்ற மொழிகள் கூடிய அளவில் சமசுகிருத சொல் மூலங்களைத் தக்கவைத்துக் கொண்டுள்ளன. இந்தியாவின் தேசியப் பாடலாக கருதப்படும் *சன கண மன*, என்ற பாடல் பெருமளவில் சமசுகிருதப் படுத்தப்பட்ட வங்காள மொழியின் உயர்நிலை வடிவில் இயற்றப்பட்டது. *வந்தே மாதரம்* என்ற சுதந்திரப்பாடல் முழுமையாக சமசுகிருதத்தில் இயற்றப்பட்டதாகும். இந்து சமயம் தொடர்பான கல்வியைப் பொறுத்தவரை, சமுதாயத்தின் உயர்மட்டத்திலுள்ள படித்தவர்கள் மத்தியில் சமசுகிருதம் இன்னும் கற்கை மொழியாகப் போற்றப்பட்டது. இருப்பினும் இது தற்போது இறந்து போன மொழியாகவே கருதப்படுகிறது.  
சீன மொழியிலும், பண்பாட்டிலும் கூடச் சமசுகிருத மொழியின் தாக்கங்கள் காணப்படுகின்றன. பௌத்த சமயம் சீனாவுக்குப் பரவியபோது சமசுகிருதம் கலந்த பிராகிருத மொழி நூல்களூடாகவே பரவியது. பௌத்த நூல்கள் சீன மொழியில் எழுதப்பட்டபோது, சமசுகிருதச் சொற்களை ஒலிமாற்றம் செய்தே எழுதினர். இதனால் பல சமசுகிருத மொழிச் சொற்கள் சீன மொழியிலும் கலந்தன.  
இந்திய மொழிகளல்லாத வேறும் பல மொழிகளிலும் சமசுகிருதச் சொற்கள் கலந்திருப்பதைக் காணலாம். எடுத்துக்காட்டாகத் தாய் மொழியிலும், மலைய மொழியிலும், சப்பானிய மொழியிலும், திபேத்திய மொழியிலும், பருமிய மொழியிலும் வேறு மொழிகளிலும் பல சமசுகிருதச் சொற்கள் உள்ளன. இந்துக் கடலோடிகளின் வழியாகப் பிலிப்பைன் நாட்டிலும் கூட அவர்களது தகலாகு (Tagalog) மொழியிலும் *குரு* (ஆசிரியர்) போன்ற சொற்கள் வழக்கில் உள்ளன.
# சமசுகிருதம்

## ஒலியனியலும் எழுத்து முறைமையும்

சமசுகிருதம் 48 ஒலியன்களைக் கொண்டது (வேதகாலத்தில் 49 ஒலியன்கள் இருந்தன). பெரும்பாலான இந்திய மொழிகளின் எழுத்து வடிவங்கள் சமசுகிருதத்தின் அசையெழுத்து வடிவத்தை அடிப்படையாகக் கொண்டவையாகும். உருது மற்றும் தென்னிந்திய மொழிகளான தெலுங்கு, கன்னடம், மலையாளம் போன்றவற்றின் எழுத்து வடிவங்கள் இதற்கு விதி விலக்காகும் தமிழ் மட்டும் தனித்த மொழியாகும்.  
ஒலிகள் அவற்றின் மரபுவழி வரிசைப்படி இங்கே தரப்படுகின்றன: உயிர்கள், வெடிப்பொலிகளும் (stops) மூக்கொலிகளும் (nasals) (வாயின் பின் பகுதியிலிருந்து முன்னோக்கி நகர்பவை), இறுதியாக இடையொலிகளும் (liquids), குழிந்துரசொலிகளும் (sibilants).  
(குறிப்பு: நெட்டுயிர்கள், ஒத்த குறில்களிலும் இரண்டு மடங்கு கால அளவு கொண்டவை. இவற்றுடன் மேலதிகமாக நீண்டொலிக்கும் உயிர்களும் உள்ளன. இவை அழைத்தல், வாழ்த்துதல் போன்ற சந்தர்ப்பங்கள் உள்ளிட்ட பல இடங்களில் பயன்படுகின்றன.
# சமசுகிருதம்

## ஒலிபெயர்ப்பு

சமசுகிருதத்தை ஒலிபெயர்ப்பதற்கு இலத்தீன் வரிவடிவங்களைப் பயன்படுத்தும் பல முறைகள் உள்ளன. பெருமளவு பயன்பாட்டிலுள்ளது IAST (International Alphabet of Sanskrit Transliteration) என்னும் அனைத்துலக சமசுகிருத ஒலிபெயர்ப்பு முறை ஆகும். கல்விசார்ந்த தேவைகளுக்கான தரநிலையான இம்முறை, ஒலியடிக் கூறுகளை (diacritical marks) உள்ளடக்கியது ஆகும். கணினிகளில் இம்முறையைப் பயன்படுத்துவதில் உள்ள சிக்கல்கள் காரணமாக வேறு முறைகளும் உருவாக்கப்பட்டன. இவற்றுள், ஆர்வட்டு-கியோட்டோ (Harvard-Kyoto), ITRANS என்பனவும் அடங்கும். ITRANS இணையத்தில் பரவலான பயன்பாட்டில் உள்ளது.
# சமசுகிருதம்

## உயிரெழுத்துக்கள்

(கிட்டிய தமிழ் ஒலிக் குறியீடுகளுடன்)
: अ - அ
: आ - ஆ
: इ - இ
: ई - ஈ
: उ - உ
: ऊ - ஊ
: ऋ "ரி". "ரு" என்பவற்றுக்கு இடையில்
: ॠ "ரீ". "ரூ" என்பவற்றுக்கு இடையில்
: ऌ லி லு என்பவற்றுக்கு இடையில்
: ॡ லீ லூ என்பவற்றுக்கு இடையில்
(Sanskrit recognizes vocalic r (errr) and l (ulll), unlike, say, English)
# சமசுகிருதம்

## உயிரெழுத்துக்கள்

### கூட்டுயிர்கள்

(எளிய உயிரெழுத்துக்களின் சேர்க்கை) (Diphthongs)
: ए - ஏ
: ऎ - ஐ
: ऒ- ஓ
: औ - ஔ  
உயிரெழுத்துக்கள் மூக்கொலிச் சாயல் (nasalization) பெறுவதுண்டு.
# சமசுகிருதம்

## உயிரெழுத்துக்கள்

### மெய்யெழுத்துக்கள்

சமசுகிருதம், பின்வரும் ஒலிப்பிடங்களில் (places of articulation), அதிர்வில் ஒலி (voiceless), *ஃ* இணையொலியுடன் கூடிய அதிர்வில் ஒலி (voiceless aspirate), அதிர்வுடை ஒலி (voiced), *ஃ* இணையொலியுடன் கூடிய அதிர்வுடை ஒலி (voiced aspirate) மற்றும் மூக்குத் தடையொலி (nasal stop) என்பவற்றைக் கொண்டுள்ளது:  
- மெல்லண்ணவொலி (Velar) (மெல்லண்ண நிலை) (k, kh, g, gh, n as in ing)
- அண்ண நிலை ஒலி (Palatal) (வல்லண்ண நிலை) (c, ch, j, jh, ~n)
- வளை நாவொலி (Retroflex) (t, th, d, dh, n)
- பல்லொலி (Dental) (t, th, d, dh, n)
- இதழினவொலி (Labial) (p, ph, b, bh, m)
# சமசுகிருதம்

## வெளியிணைப்புகள்

- Sanskrit language
- Sanskrit Lessons (free online from the Linguistics Research Center at UT Austin)
- Samskrita Bharati, organisation supporting the usage of Sanskrit
- Sanskrit Documents—Documents in ITX format of Upanishads, Stotras etc.
- Sanskrit texts at Sacred Text Archive
- Sanskrit Manuscripts in Cambridge Digital Library
# சிங்கப்பூர்

## வரலாறு

### பண்டைக் கால சிங்கப்பூர்

1299இல் *செஜாரா மெலாயு* நூலின் படி சிங்கபுர இராச்சியமானது இத்தீவில் நீல உத்தமனால் நிறுவப்பட்டது. *செஜாரா மெலாயுவில்* கொடுக்கப்பட்டுள்ள குறிப்புகளின் வரலாற்றுத் தன்மையானது அறிஞர்கள் மத்தியில் விவாதத்திற்குரிய பொருளாக இருந்த போதிலும் அப்போது துமாசிக் என்று அறியப்பட்ட சிங்கப்பூரானது பல்வேறு ஆவணங்கள் மூலம் 14ஆம் நூற்றாண்டில் மயாபாகித்து பேரரசு மற்றும் சியாமிய இராச்சியங்கள் ஆகிய இரு அரசுகளின் செல்வாக்கின் கீழ் இருந்த ஒரு வணிகத் துறைமுகம் என்பது அறியப்பட்ட ஒன்றாகும். இது இந்திய செல்வாக்குப் பகுதியின் ஒரு பகுதியாக இருந்தது. இந்த இந்தியமயமாக்கப்பட்ட இராச்சியங்கள் வியப்பூட்டும் ஈடு கொடுக்கும் தன்மை, அரசியல் நேர்மை மற்றும் நிர்வாக நிலைத் தன்மை ஆகியவற்றைப் பண்புகளாகக் கொண்டிருந்தன. 14ஆம் நூற்றாண்டின் முடிவு வாக்கில் மயாபாகித்து பேரரசு அல்லது சியாமிய இராச்சியத்தால் இதன் ஆட்சியாளரான பரமேசுவரன் தாக்கப்பட்டார் என்று வரலாற்று ஆதாரங்கள் குறிப்பிடுகின்றன. அவர் மலாக்காவிற்குச் செல்லும் நிலைக்குத் தள்ளப்பட்டார். அங்கு மலாக்கா சுல்தானகத்தை நிறுவினார். இதற்கு சில காலத்திற்குப் பிறகு சிங்கப்பூரில் ஒரு சிறிய வணிகக் குடியிருப்பானது தொடர்ந்து இருந்த போதிலும் கெனிங் மலைக் கோட்டை மீதிருந்த முதன்மையான குடியிருப்பானது இதே நேரம் வாக்கில் கைவிடப்பட்டது என்று தொல்லியல் ஆதாரங்கள் பரிந்துரைக்கின்றன. அந்நேரத்தில் சிங்கப்பூரானது சொகூர் சுல்தானகத்தின் ஒரு பகுதியாக பெயரளவுக்கு இருந்தது. 1641இல் இடச்சுக்காரர்கள் மலாக்காவை வென்றதற்குப் பிறகு தொடர்ந்து வந்த கால கட்டத்தில் பரந்த கடல்சார் பகுதி மற்றும் பெரும்பாலான வணிகமானது இடச்சு கட்டுப்பாட்டின் கீழ் இருந்தது.
# சிங்கப்பூர்

## வரலாறு

### சப்பானிய ஆக்கிரமிப்பு

பசிபிக் போரின் போது மலாயா மீதான சப்பானியப் படையெடுப்பானது சிங்கப்பூர் போரில் இறுதி முடிவை எட்டியது. 15 பெப்பிரவரி 1942 அன்று 60,000 துருப்புக்களையுடைய பிரித்தானியப் படையானது சரணடைந்த போது பிரித்தானியப் பிரதமர் வின்ஸ்டன் சர்ச்சில் இத்தோல்வியை "பிரித்தானிய வரலாற்றில் மிக மோசமான அழிவு மற்றும் மிகப் பெரிய பணிந்து போன நிகழ்வு" என்று குறிப்பிட்டார். சிங்கப்பூருக்கான சண்டையின் போது பிரித்தானியா மற்றும் பேரரசின் இழப்புகளானவை கடுமையாக இருந்தன. கிட்டத்தட்ட 85,000 வீரர்கள் மொத்தமாகப் பிடிக்கப்பட்டிருந்தனர். சுமார் 5,000 பேர் கொல்லப்பட்டோ அல்லது காயமடைந்தோ இருந்தனர். இதில் பெரும்பாலானவர்கள் ஆத்திரேலியர்கள் ஆவர். சிங்கப்பூரில் சண்டையின் போது சப்பானிய இழப்புகளானவை 1,714 பேர் கொல்லப்பட்டது மற்றும் 3,378 பேர் காயமடைந்ததாக இருந்தது. சப்பான், பிரித்தானியா மற்றும் சிங்கப்பூர் ஆகியவை உள்ளிட்ட பல நாடுகளின் வரலாற்றில் இந்த ஆக்கிரமிப்பானது ஒரு முக்கியத் திருப்பு முனையாக அமைந்தது. போரின் பொதுவான நிலையைத் தீர்மானிப்பதாக இருப்பதாக இவ்வெற்றியை சப்பானிய செய்தித்தாள்கள் வெற்றிக் களிப்புடன் அறிவித்தன. இதைத் தொடர்ந்து நடந்த சூக் சிங் படுகொலையில் 5,000 மற்றும் 25,000க்கு இடையிலான சீன மக்கள் கொல்லப்பட்டனர். 1945/1946இல் சிங்கப்பூரை விடுதலை பெற வைக்க பிரித்தானியப் படைகள் திட்டமிட்டன; எனினும், இந்த நடவடிக்கைகள் செயல்படுத்தப்படும் முன்னரே போரானது முடிவுக்கு வந்தது.
# சிங்கப்பூர்

## வரலாறு

### போருக்குப் பிந்தைய காலம்

15 ஆகத்து 1945 அன்று நேச நாடுகளிடம் சப்பானியர் சரணடைந்ததற்குப் பிறகு சிங்கப்பூரானது ஒரு குறுகிய கால வன்முறை மற்றும் ஒழுங்கற்ற நிலைக்கு உள்ளானது; சூறையாடுதல் மற்றும் பழிவாங்கலுக்காகக் கொல்லப்படுதல் ஆகியவை பரவலாக நடைபெற்றன. 12 செப்டம்பர் 1945 அன்று தளபதி இசைச் தெரௌச்சியின் சார்பாக தளபதி செய்சிரோ இதாககியிடமிருந்து இப்பகுதியில் சப்பானியப் படைகள் அதிகாரப் பூர்வமாகச் சரணடைவதை ஏற்றுக் கொள்வதற்காக மவுண்ட்பேட்டன் பிரபுவால் தலைமை தாங்கப்பட்ட பிரித்தானிய, ஆத்திரேலிய, மற்றும் இந்தியத் துருப்புக்கள் சிங்கப்பூருக்குத் திரும்பி வந்தன.  
சிங்கப்பூரில் இருந்த பெரும்பாலான உட்கட்டமைப்பானது போரின் போது அழிக்கப்பட்டிருந்தது. பொதுப் பயன்பாட்டை வழங்க வேண்டியவையும் கூட இதில் அடங்கும். உணவுப் பற்றாக்குறையானது ஊட்டச்சத்துக் குறைபாடு, நோய், மற்றும் பரவலான குற்றம் மற்றும் வன்முறைக்கு வழி வகுத்தது. 1947ஆம் ஆண்டில் நடத்தப்பட்ட ஒரு தொடர்ச்சியான வேலை நிறுத்தங்களானவை பொதுப் போக்குவரத்து மற்றும் பிற சேவைகளில் பெருமளவுக்கு நிறுத்தப்படுவதற்குக் காரணமானது. எனினும், 1947ஆம் ஆண்டின் பிற்பகுதியில் பொருளாதாரமானது மீளத் தொடங்கியது. வெள்ளீயம் மற்றும் தொய்வகத்திற்கான ஒரு அதிகரித்து வந்த பன்னாட்டு அளவிலான தேவையால் இது எளிதாக்கப்பட்டது. தங்களது குடியேற்றத்தைச் சப்பானியருக்கு எதிராக வெற்றிகரமாகத் தற்காப்பதில் பிரித்தானியா அடைந்த தோல்வியானது சிங்கப்பூரர்களின் பார்வையில் பிரித்தானியா மீதான கண்ணோட்டத்தை மாற்றியது. 1 ஏப்ரல் 1946 அன்று சிங்கப்பூரில் பிரித்தானிய இராணுவம் நிர்வாகமானது முடிவுக்கு வந்தது. சிங்கப்பூரானது ஒரு தனியான பிரித்தானிய அரசின் குடியேற்றமாக உருவானது.  
1950களின் போது தொழிற்சங்கங்கள் மற்றும் சீன பள்ளிகளுடனான வலிமையான தொடர்புகளுடன் சீனப் பொதுவுடைமைவாதிகள் அரசாங்கத்துக்கு எதிராக ஒரு கரந்தடிப் போர் முறையை நடத்தினர். மலாயா அவசரகாலம் ஏற்படுவதற்கு இது வழி வகுத்தது. சிங்கப்பூரில் நடந்த 1954 ஆம் ஆண்டின் தேசிய சேவை ஆர்ப்பாட்டங்கள், ஆக் லீ பேருந்து ஆர்ப்பாட்டங்கள் மற்றும் சீன நடுப் பள்ளிகள் ஆர்ப்பாட்டங்கள் ஆகிய அனைத்தும் இந்த நிகழ்வுகளுடன் தொடர்புடையவையாகும். தொழிலாளர் முன்னணியின் சுதந்திரத்துக்கு ஆதரவான தலைவரான தாவீது மார்சல் 1955ஆம் ஆண்டு சிங்கப்பூரின் முதல் பொதுத் தேர்தலில் வெற்றி பெற்றார். இலண்டனுக்குப் பயணித்த ஒரு தூதுக் குழுவுக்கு இவர் தலைமை தாங்கினார். முழுமையான சுயாட்சிக்கு இவரது கோரலை பிரித்தானியா நிராகரித்தது. இவர் இராஜினாமா செய்தார். 1956இல் இவருக்குப் பதிலாக லிம் யூ ஆக் பதவிக்கு வந்தார். மேற்கொண்ட பேச்சுவார்த்தைக்குப் பிறகு பாதுகாப்பு மற்றும் அயல்நாட்டு விவகாரங்கள் தவிர்த்து அனைத்து விவகாரங்களிலும் சிங்கப்பூருக்கு முழுமையான சுயாட்சியை வழங்க பிரித்தானியா 3 சூன் 1959 அன்று ஒப்புக் கொண்டது. இதற்கு சில நாட்களுக்கு முன்னர் 30 மே 1959 தேர்தலில் மக்கள் செயல் கட்சியானது பெரும் வெற்றி பெற்றது. முதல் யாங் டி பெர்துவான் நெகாராவாகச் (அரசின் தலைவர்) ஆளுநர் சர் வில்லியம் அல்மோண்ட் காட்ரிங்டன் குட் சேவையாற்றினார்.
# சிங்கப்பூர்

## அரசாங்கமும், அரசியலும்
# சிங்கப்பூர்

## அரசாங்கமும், அரசியலும்

### மனித உரிமைகள்

சிங்கப்பூரில் மரண தண்டனையானது ஒரு சட்ட ரீதியாக முறைமை வாய்ந்த மற்றும் அமல்படுத்தப்படும் தண்டனையாக உள்ளது. அமெரிக்க ஐக்கிய நாடுகள், சப்பான் மற்றும் தைவானுடன் சேர்த்து மரண தண்டனையை இன்னும் கொண்டிருக்கும் நான்கு வளர்ந்த நாடுகளில் ஒன்றாக இந்நாடு திகழ்கிறது. குறிப்பாக போதைப் பொருள் கடத்தலுக்கு எதிராக மரண தண்டனை பயன்படுத்தப்படுகிறது என்பது பன்னாட்டு மன்னிப்பு அவை மற்றும் மனித உரிமைகள் கண்காணிப்பகம் போன்ற அரசு சாரா அமைப்புகளுடன் பிரச்சினைக்கான ஓர் ஆதாரமாக உள்ளது. இது ஒரு சரியான கொள்கை என்பதில் "எந்த ஒரு ஐயமும் இல்லை" என சிங்கப்பூர் அரசாங்கம் இதற்குப் பதில் அளித்தது. கடுமையான முன்னெச்சரிக்கை நடவடிக்கைக்கான "தெளிவான ஆதாரம்" இதில் உள்ளதாகக் குறிப்பிட்டது. "உயிர்களை காப்பாற்றும்", குறிப்பாக, குடிமக்களைக் காப்பாற்றும் பரவலான பார்வையின் வழியாகவே இச்சட்டமானது பார்க்கப்பட வேண்டும் என குறிப்பிட்டது. 2004-இல் "குற்றம் நிரூபிக்கப்படாதவரை ஒருவர் அப்பாவியாகக் கருதப்பட வேண்டும் என்ற உரிமையுடன்" மரண தண்டனைக்கான சிங்கப்பூர் சட்ட அமைப்பின் சில சட்டப் பிரிவுகளானவை முரண்படுவதாக பன்னாட்டு மன்னிப்பு அவையானது குறிப்பிட்டது. அரசாங்கம் இதை மறுத்தது. "பன்னாட்டு அளவில் மரண தண்டனையை நீக்குவது குறித்த அரசாங்கத்தின் நிலையானது எதிர்க்கப்படாமல் இல்லை" எனவும், பன்னாட்டு மன்னிப்பு அவையின் அறிக்கையானது "கடுமையான, தவறான உண்மைகள் மற்றும் தவறான பிரதிநிதித்துவங்களைக் கொண்டுள்ளதாக" குறிப்பிட்டது.
# சிங்கப்பூர்

## புவியியல்

உஜோங் எனும் முதன்மையான தீவு உள்ளிட்ட 63 தீவுகளை சிங்கப்பூர் கொண்டுள்ளது. மலேசியாவின் ஜொகூருக்கு மனிதனால் உருவாக்கப்பட்ட இரு போக்குவரத்து தொடர்புகள் உள்ளன. அவை வடக்கிலுள்ள மலேசியா-சிங்கப்பூர் தரைப்பாலம் மற்றும் மேற்கிலுள்ள துவாசு இரண்டாவது பாலம் ஆகியவையாகும். சிங்கப்பூரின் சிறிய தீவுகளில் மிகப் பெரியவையாக சுரோங், தெக்கோங் , உபின் மற்றும் செந்தோசா ஆகிய தீவுகள் உள்ளன. சிங்கப்பூரின் மிக உயர்ந்த இயற்கையான புள்ளியானது புக்கித் தீமா ஆகும். இது 163.63 மீட்டர் உயரத்தில் உள்ளது. பிரித்தானிய ஆட்சியின் கீழ் கிறித்துமசு தீவு மற்றும் கொக்கோசு தீவுகள் ஆகியவை சிங்கப்பூரின் பகுதியாக இருந்தன. 1957-ஆம் ஆண்டு இந்த இரு தீவுகளும் ஆத்திரேலியாவிடம் ஒப்படைக்கப்பட்டன. பெத்ரா பிராங்கா தீவானது இந்நாட்டின் கிழக்குக் கோடி புள்ளியாக உள்ளது.  
கடலில் நிலத்தை உருவாக்கும் திட்டங்களானவை சிங்கப்பூரின் நிலப் பரப்பளவை 1960-களில் 580 சதுர கிலோமீட்டர் என்பதிலிருந்து 2015 வாக்கில் 710 சதுர கிலோமீட்டராக அதிகரித்துள்ளன. இது சுமார் 22% அதிகரிப்பாகும். மேற்கொண்ட 56 சதுர கிலோமீட்டர் நிலப்பரப்பை மீண்டும் கடலில் உருவாக்க இந்நாடு திட்டமிட்டுள்ளது. சிறிய தீவுகளை இணைக்கப்பட்டு பெரிய தீவை உருவாக்குவதற்காக கடலில் மணலானது கொட்டப்படுகிறது. இவை அதிக செயல்பாடுடைய மற்றும் குடியிருக்கத் தகுந்த தீவுகளாக மாறுகின்றன. சுரோங் தீவில் செயல்படுத்தப்பட்ட திட்டங்களை இதற்கு எடுத்துக்காட்டாகக் குறிப்பிடலாம். நிலத்தை கடலில் உருவாக்குவதற்காகப் பயன்படுத்தப்படும் மணலின் வகையானது ஆறுகள் மற்றும் கடற்கரைகளில் காணப்படுபவையாக உள்ளன. பாலைவனங்களில் காணப்படும் மணல்கள் இங்கு பயன்படுத்தப்படுவதில்லை. உலகம் முழுவதும் இத்தகைய மணலுக்கு ஏராளமான தேவை உள்ளது. 2010-இல் இத்தகைய திட்டங்களுக்காக கிட்டத்தட்ட 1.5 கோடி டன்கள் மணலை சிங்கப்பூர் இறக்குமதி செய்தது. சமீபத்திய ஆண்டுகளில் இந்தோனேசியா, மலேசியா மற்றும் வியட்நாம் போன்ற நாடுகள் சிங்கப்பூருக்கு மணல் ஏற்றுமதிக்கு வரம்புகள் வைத்தல் அல்லது முழுவதுமாக தடை செய்தல் போன்ற நிலைக்கு செயல்படும் அளவுக்கு இந்த மணல் தேவை அதிகமாக காணப்படுகிறது. இதன் விளைவாக 2016-இல் கடலில் நிலத்தை உருவாக்குவதற்கு சுவர் அமைப்புகளைப் பயன்படுத்தும் முறைக்கு சிங்கப்பூர் மாறியது. இம்முறையில் ஒரு பகுதியைச் சுற்றிலும் சுவர் உருவாக்கப்பட்டு அப்பகுதிக்குள் இருந்து நீர் வெளியேற்றப்படுகிறது.
# சிங்கப்பூர்

## புவியியல்

### இயற்கை

. உலகப் பாரம்பரியக் களமாக இவ்வாறு அங்கீகரிக்கப்பட்ட உலகிலேயே மூன்று தோட்டங்களில் இதுவும் ஒன்றாகும். வெப்ப மண்டலப் பகுதியில் காணப்படும் இவ்வாறான ஒரே ஒரு தோட்டமும் இதுவாகும்.]]  
சிங்கப்பூர் நகரமயமாக்கப்பட்டதன் காரணமாக இதன் வரலாற்று ரீதியான காடுகளில் 95%-ஐ இழந்து விட்டது. தற்போது சிங்கப்பூரில் இயற்கையாகக் காணப்படும் விலங்குகள் மற்றும் தாவரங்களில் பாதிக்கும் மேற்பட்டவை புக்கித் தீமா இயற்கைக் காப்பிடம் மற்றும் சுங்கேய் புலோ சதுப்புநிலக் காப்பிடம் போன்ற இயற்கைக் காப்பிடங்களில் காணப்படுகின்றன. இவை சிங்கப்பூரின் நிலப்பரப்பில் வெறும் 0.25%-ஐ மட்டுமே உள்ளடக்கியுள்ளன. இதன் குறிக்கோளானது வாழ்க்கைத் தரத்தை உயர்த்துவதாகும். அன்றிலிருந்து சிங்கப்பூரின் நிலப் பரப்பில் கிட்டத்தட்ட 10%-ஆனது பூங்காக்கள் மற்றும் இயற்கைக் காப்பிடங்களுக்காக ஒதுக்கப்பட்டுள்ளது. இந்நாட்டின் எஞ்சிய காட்டுயிர்களைக் காப்பதற்காக அரசாங்கம் திட்டங்களை உருவாக்கியுள்ளது. சிங்கப்பூரில் நன்றாக அறியப்பட்ட தோட்டங்களில் சிங்கப்பூர் தாவரவியல் தோட்டமும் ஒன்றாகும். வெப்ப மண்டலப் பகுதியில் காணப்படும் 165 ஆண்டுகள் பழமையான ஒரு தோட்டம் இதுவாகும். சிங்கப்பூரின் முதல் யுனெஸ்கோ உலகப் பாரம்பரியக் களமும் இதுவாகும்.
# சிங்கப்பூர்

## புவியியல்

### காலநிலை

சிங்கப்பூர் ஒரு வெப்ப மண்டல மழைக்காட்டு காலநிலையைக் (கோப்பென்: *Af*) கொண்டுள்ளது. இதற்கு தனித்துவமான பருவங்கள் கிடையாது. சீரான வெப்பநிலை மற்றும் அழுத்தம், அதிக ஈரப்பதம் மற்றும் ஏராளமான மழைப் பொழிவு இங்கு காணப்படுகிறது. வெப்பநிலைகளானவை பொதுவாக வரை வேறுபட்டுக் காணப்படுகின்றன. ஆண்டு முழுவதும் வெப்பநிலை பெருமளவுக்கு வேறுபடாமல் இருக்கும் அதே நேரத்தில் நவம்பர் முதல் பெப்ரவரி வரையில் பருவப் பெயர்ச்சிக் காற்றால் உருவாகும் ஓர் ஈரப்பதமான மழைக்காலம் இந்நாட்டில் காணப்படுகிறது.  
சூலை முதல் அக்டோபர் வரை அண்டை நாடான இந்தோனேசியாவில் காட்டுத்தீக்களால் உருவாகும் தூசுப் பனிமூட்டம் காணப்படுகிறது. இவை பொதுவாக சுமாத்திரா தீவிலிருந்து உருவாகின்றன. சிங்கப்பூர் "கிரீன்விச் இடைநிலை நேரம்+8ஐப்" பின்பற்றுகிறது. இந்நாட்டின் புவியியல் அமைவிடத்திற்குப் பொதுவான நேரத்தை விட இது ஒரு மணி நேரம் அதிகமாகும். பெப்ரவரியில் குறிப்பிடத்தக்க அளவுக்கு தாமதமாக சூரியன் உதிப்பதற்கும், மறைவதற்கும் இது காரணமாகிறது. அந்நேரத்தில் சூரியன் காலை 7:15 க்கு உதித்து, மாலை 7:20 க்கு மறைகிறது. சூலை மாதத்தின் போது சூரியனானது மாலை 7:15 க்கு மறைகிறது. சீக்கிரமாக சூரியன் உதிப்பதும், மறைவதும் பிந்தைய அக்டோபர் மற்றும் தொடக்க நவம்பரில் நடைபெறுகிறது. அப்போது சூரியன் காலை 6:46 க்கு உதித்து மாலை 6:50 க்கு மறைகிறது.  
தன் தாழ்வான கடற்கரைக்கு காலநிலை மாற்றம் மற்றும் உயர்ந்து வரும் கடல்நீர் மட்டங்களானவை எதிர் வரும் தசாப்தங்களில் பெரும் பிரச்சினைகளை உருவாக்கும் என சிங்கப்பூர் அறிந்துள்ளது. இப்பிரச்சினைகளைச் சமாளிப்பதற்காக அடுத்த நூற்றாண்டு முழுவதும் களைs செலவழிக்க வேண்டிய தேவையுள்ளது என இந்நாடு மதிப்பிட்டுள்ளது. தன் 2020 ஆம் ஆண்டு வரவு செலவு திட்ட அறிக்கையில் அரசாங்கமானது ஒரு கடற்கரை மற்றும் வெள்ளப் பாதுகாப்பு நிதிக்காக தொடக்கமாக களை ஒதுக்கியுள்ளது. ஆண்டுக்கு 25,000 டன்களுக்கு மேலான கரியமில வாயுவை உற்பத்தி செய்யும் இதன் மிகப் பெரிய நிறுவனங்களுக்கு ஒரு கரிம வரியை விதிக்கும் தென்கிழக்கு ஆசியாவில் உள்ள முதல் நாடாக சிங்கப்பூர் திகழ்கிறது. இந்நாடு டன்னுக்கு வரி விதிக்கிறது.  
புதை படிவ எரிபொருள் மீதான நாட்டின் சார்பைக் குறைப்பதற்காக கட்டடங்களின் மேற்பகுதிகள் மற்றும் சமமான தளங்கள் மீது சூரிய மின்சக்தி கண்ணாடி துண்டுகளை பதிப்பதை இந்நாடு முடுக்கிவிட்டுள்ளது. துவாசுவில் தெங்கே நீர்த்தேக்கத்தில் உலகின் மிகப் பெரிய மிதக்கும் சூரிய மின்சக்தி உற்பத்தி பண்ணைகளில் ஒன்றைக் கட்டமைப்பது போன்ற பிற முயற்சிகளையும் மேற்கொண்டுள்ளது.
# சிங்கப்பூர்

## புவியியல்

### குடிநீர் விநியோகம்

சிங்கப்பூர் குடிநீரை ஒரு தேசியப் பாதுகாப்பு விவகாரமாகக் கருதுகிறது. குடிநீரைச் சேமிப்பதற்கு முக்கியத்துவம் கொடுக்க அரசாங்கம் விரும்புகிறது. 2040 ஆம் ஆண்டு வாக்கில் இந்நாடு குறிப்பிடத்தக்க அளவுக்கு குடிநீர் சார்ந்த பிரச்சினைகளை எதிர்கொள்ளும் என்று கணிக்கப்பட்டிருந்தாலும், நீரைப் பயன்படுத்துவதற்கான வாய்ப்பை அனைவரும் பெறுகின்றனர் மற்றும் இந்நாட்டில் நீரானது உயர் தரம் உடையதாக உள்ளது. இப்பிரச்சினையைச் சமாளிப்பதற்காக பொதுப் பயன்பாட்டு வாரியம் எனும் அரசு அமைப்பானது "நான்கு தேசிய வடிமுனைகள்" உத்தியை அமல்படுத்தியுள்ளது. அவை அண்டை நாடான மலேசியாவில் இருந்து இறக்குமதி செய்யப்படும் நீர், நகர்ப்புற மழைநீர் சேகரிப்புகள், சுத்திகரிக்கப்பட்ட நீர் (என். இ. வாட்டர்) மற்றும் கடல் நீர் சுத்திகரிப்பு ஆகியவை ஆகும். சிங்கப்பூரின் அணுகுமுறையானது உட்கட்டமைப்பை மட்டும் சார்ந்திருக்கவில்லை. சரியான சட்டங்கள் மற்றும் அமல்படுத்தல், நீருக்கு விலை நிர்ணயித்தல், பொதுமக்களிடையே விழிப்புணர்வு மற்றும், ஆய்வு மற்றும் விருத்தி ஆகியவை மீதும் கூட கவனம் செலுத்துகிறது. மலேசியாவுடனான இதன் 1961 ஆம் ஆண்டு நீண்டகால குடிநீர் விநியோக ஒப்பந்தமானது 2061 ஆம் ஆண்டு காலாவதியாகும் நேரத்தில் நீரில் தன்னிறைவடைந்ததாக சிங்கப்பூர் இருக்கும் என இந்நாடு அறிவித்துள்ளது. எனினும், அலுவல்பூர்வ முன்னறிவிப்புகளின் படி, 2010 மற்றும் 2060 க்கு இடையில் சிங்கப்பூரில் குடிநீர் தேவையானது ஒரு நாளைக்கு ஆக இரு மடங்காகும் என எதிர்பார்க்கப்படுகிறது. இந்த அதிகரிப்பானது முதன்மையாக வீடு சாரா குடிநீர் பயன்பாட்டில் இருந்து வரும் என எதிர்பார்க்கப்படுகிறது. இத்தகைய பயன்பாடானது 2010 இல் மொத்த குடிநீர் தேவையில் 55% ஆக இருந்தது. 2060 இல் மொத்த குடிநீர் தேவையில் 70% ஆக இது மாறும் என எதிர்பார்க்கப்படுகிறது. அந்நேரம் வாக்கில் சுத்திகரிக்கப்பட்ட நீர் 50%, கடல் நீர் சுத்திகரிப்பு 30%, மழைநீர் சேகரிப்பு வெறும் 20% என பெறப்படும் பங்களிப்பால் குடிநீர் தேவையானது பூர்த்தி செய்யப்படும் என்று எதிர்பார்க்கப்படுகிறது.  
இதன் சுத்திகரிக்கும் அமைப்பை சிங்கப்பூர் விரிவாக்கி வருகிறது. நீர் சுத்திகரிப்பு உட்கட்டமைப்பு மேம்பாடுகளில் யைச் செலவழிக்கத் திட்டமிட்டுள்ளது. முழுமையாகப் பயன்பாட்டுக்கு வருவதற்கு முன்னர் மேம்படுத்தப்பட்ட பயன்படுத்தப்பட்ட-நீரைச் சுத்திகரிக்கும் செயல்பாடுகளை சோதனை செய்வதற்காக உலு பந்தன் நீர் சுத்திகரிப்பு நிலையமானது இதற்கென்றே உருவாக்கப்பட்டுள்ளது. பிரான்சின் பாரீசில் 2018 ஆம் ஆண்டின் உலகளாவிய நீர்சார் விருதுகளில் *அந்த ஆண்டுக்கான நீர் அல்லது சுத்திகரிக்கப்பட்ட நீர் திட்டத்துக்கான விருதை* இந்நிலையம் வென்றது. இது 2017 ஆம் ஆண்டு செயல்பாட்டுக்கு வந்தது.
# சிங்கப்பூர்

## புவியியல்

### கணினி வழிக்காட்சி சிங்கப்பூர்

கணினி வழிக்காட்சி சிங்கப்பூர் என்பது சிங்கப்பூரின் ஒரு முப்பரிமாண நேர் பகர்ப்பு ஆகும். இது சிங்கப்பூர் அரசு, சிங்கப்பூர் நில அதிகார அமைப்பு, மற்றும் தொழில்துறை மாற்றங்களுக்காக திட்டமிடுவதற்காக பல மேற்கொண்ட நிறுவனங்களால் பயன்படுத்தப்படுகிறது. இது பேரிடர் மேலாண்மைக்காகவும் கூட பயன்படுத்தப்படுகிறது.
# சிங்கப்பூர்

## போக்குவரத்து

### வான்

ஆசியாவில் ஒரு முதன்மையான பன்னாட்டு போக்குவரத்து மையம் சிங்கப்பூர் ஆகும். மிக பரபரப்பான கடல் மற்றும் வான் வணிக வழிகளில் சிலவற்றுக்கு இது சேவையாற்றுகிறது. சிங்கப்பூரின் சாங்கி சர்வதேச விமான நிலையமானது தென்கிழக்கு ஆசியாவுக்கான ஒரு விமான போக்குவரத்து மையம் ஆகும். சிட்னி மற்றும் லண்டன் ஆகிய நகரங்களுக்கு இடையிலான குவாண்டாசுவின் கங்காரு வழித் தடத்தில் அமைந்துள்ள ஒரு நிறுத்தம் இந்நகரம் ஆகும். சாங்கி விமான நிலையம் மற்றும் சேலேதர் விமான நிலையம் என சிங்கப்பூரில் இரு குடிமக்கள் பயன்பாட்டுக்கான விமான நிலையங்கள் உள்ளன. சிங்கப்பூரை உலகளவில் சுமார் 70 நாடுகள் மற்றும் நிலப்பரப்புகளில் உள்ள சுமார் 300 நகரங்களுடன் இணைக்கும் 100 க்கும் மேற்பட்ட விமான நிறுவனங்களின் ஓர் இணைய அமைப்பை சாங்கி விமான நிலையமானது கொண்டுள்ளது. பன்னாட்டு பயண பருவ இதழ்களால் மிகச் சிறந்த பன்னாட்டு விமான நிலையங்களில் ஒன்றாக இந்த விமான நிலையம் குறிப்பிடப்படுகிறது. விமான நிறுவன மற்றும் விமான நிலையங்களைத் தரமிடும் இசுகைதிராக்சு என்ற இணையதளத்தால் 2006 ஆம் ஆண்டு முதல் முறையாக உலகின் மிகச் சிறந்த விமான நிலையமாக இந்த விமான நிலையம் தேர்ந்தெடுக்கப்பட்டது. 2023 இல் உலகின் பத்து மிக பரபரப்பான பன்னாட்டு வான் வழித் தடங்களில் மூன்றை இந்நாடு கொண்டிருந்தது. அவை மிக பரபரப்பான கோலாலம்பூர்-சிங்கப்பூர் வழித்தடம், ஏழாவது மிக பரபரப்பான ஜகார்த்தா-சிங்கப்பூர் வழித்தடம் மற்றும் ஒன்பதாவது மிக பரபரப்பான பேங்காக் சுவர்ணபூமி-சிங்கப்பூர் வழித்தடம் ஆகியவை ஆகும்.  
சிங்கப்பூர் வான்வழி என்பது சிங்கப்பூர் அரசின் முதன்மையான விமான நிறுவனம் ஆகும். இசுகைதிராக்சு இணைய தளத்தால் ஒரு 5-நட்சத்திர விமான நிறுவனமாக இது குறிப்பிடப்படுகிறது. பல தொடர்ச்சியான ஆண்டுகளுக்கு உலகின் முதல் 10 விமான நிறுவனங்களின் பட்டியலில் இது இடம் பெற்றுள்ளது. 2023 இல் இசுகைதிராக்சு இணைய தளம் உலகின் மிகச் சிறந்த விமான நிறுவனம் என்ற பட்டத்தை இதற்குக் கொடுத்தது. இந்த விமான நிறுவனம் 12 முறை இந்த பட்டத்தை வென்றுள்ளது. இதன் மையமான சாங்கி சர்வதேச விமான நிலையமும் கூட 2013 முதல் 2020 வரை உலகின் மிகச் சிறந்த விமான நிலையமாக தரப்படுத்தப்பட்டது. இடையில் தோகாவின் ஹமாத் பன்னாட்டு வானூர்தி நிலையமானது இப்பட்டத்தைப் பெற்றது. சாங்கி விமான நிலையமானது 2023 இல் இப்பட்டத்தை மீண்டும் பெற்றது. 2024 ஆம் ஆண்டு பிறகு மீண்டும் ஒரு முறை இப்பட்டத்தை இழந்தது.
# சிங்கப்பூர்

## போக்குவரத்து

### கடல்

சிங்கப்பூர் துறைமுக அமைப்பு மற்றும் சுரோங் துறைமுகம் ஆகிய துறைமுக சேவை அமைப்புகளால் இயக்கப்படும் ஒரு துறைமுகம் சிங்கப்பூர் துறைமுகம் ஆகும். 285 கோடி மொத்த டன்கள் கையாளப்பட்டதால் கையாளப்பட்ட எடையின் அடிப்படையிலும், இருபது அடிக்கு சமமான அலகுகளையுடைய 3.72 கோடி சரக்குப் பெட்டகங்கள் கையாளப்பட்டதால் சரக்குப் பெட்டகங்களின் எண்ணிக்கை அடிப்படையிலும் உலகின் இரண்டாவது மிக பரபரப்பான துறைமுகமாக 2019 ஆம் ஆண்டில் இது திகழ்ந்தது. 62.6 கோடி டன்கள் சரக்குகள் கையாளப்பட்டதால் சாங்காய்க்குப் பிறகு உலகின் இரண்டாவது மிக பரபரப்பான துறைமுகமும் கூட இது தான். மேலும், கப்பல்களுக்கு இடையில் சரக்குகளை மாற்றும் செயல்பாட்டில் உலகின் மிக பரப்பான துறைமுகமாக இது உள்ளது. கப்பல்களுக்கு எரிபொருள் நிரப்பும் உலகின் மிகப் பெரிய மையம் சிங்கப்பூர் துறைமுகம் தான்.
# சிங்கப்பூர்

## தொழில்துறைப் பிரிவுகள்

### சுற்றுலாத்துறை

சுற்றுலாத் துறையானது சிங்கப்பூரின் ஒரு முதன்மையான தொழில் துறையாகவும், சிங்கப்பூர் பொருளாதாரத்திற்கு முக்கியப் பங்கை அளிப்பதாகவும் திகழ்கிறது. 2023-ஆம் ஆண்டு 1.36 கோடி பன்னாட்டு பயணிகள் சிங்கப்பூருக்கு வருகை புரிந்துள்ளனர். சிங்கப்பூரின் மொத்த மக்கள் தொகையை விட இது இரு மடங்குக்கும் அதிகமானதாகும். சிங்கப்பூரின் மொத்த உள்நாட்டு உற்பத்திக்கு சுமார் 3%-ஐ சுற்றுலாத்துறையானது நேரடியாகப் பங்களித்தது. கோவிட்-19 பெருந்தொற்று ஆண்டுகள் தவிர்த்து 2023-க்கு முந்தைய 10 ஆண்டுகளில் சராசரியாக இந்த 3% பங்களிப்பைக் கொடுத்துள்ளது. ஒட்டு மொத்தமாக சுற்றுலாத் துறையானது 2016-இல் சிங்கப்பூரில் 8.6% வேலை வாய்ப்புகளை வழங்கியுள்ளது.  
2015-இல் லோன்லி பிளாணட் இதழ் மற்றும் *த நியூயார்க் டைம்ஸ்* பத்திரிக்கை ஆகியவை சிங்கப்பூரை முறையே அவற்றின் முதல் மற்றும் 6-ஆவது மிகச் சிறந்த உலகளாவிய சுற்றுலா இடமாகப் பட்டியலிட்டுள்ளன. மெர்லயன், எசபிளானடு, மரீனா பே சாண்ட்ஸ், விரிகுடா தோட்டங்கள், சிவேல் சாங்கி விமான நிலையம், சிச்மேசு, மற்றும் சிங்கப்பூரின் முதல் உலகப் பாரம்பரியக் களமான சிங்கப்பூர் தாவரவியல் தோட்டம் உள்ளிட்டவை நன்றாக அறியப்பட்ட இடங்கள் ஆகும். இவை அனைத்துமே தெற்கு மற்றும் கிழக்கு சிங்கப்பூரில் அமைந்துள்ளன.  
சிங்கப்பூர் சுற்றுலா வாரியமானது வணிகம் மற்றும் தொழில் துறை அமைச்சகத்தின் கீழான ஒரு சட்டப்படியான வாரியம் ஆகும். நாட்டின் சுற்றுலா தொழில் துறையை பிரபலப்படுத்தும் பொறுப்பு இதற்கு வழங்கப்பட்டுள்ளது. ஆகத்து 2017 இல் சிங்கப்பூர் சுற்றுலா வாரியம் மற்றும் பொருளாதார வளர்ச்சி வாரியம் ஆகியவை ஒன்றிணைந்து "சிங்கப்பூர் - சாத்தியமாக்கப்பட்ட பற்றார்வம்" எனும் வணிகக் குறியீட்டை வெளியிட்டன. சுற்றுலா மற்றும் வணிகத்திற்காக சிங்கப்பூரை பன்னாட்டு அளவில் சந்தைப்படுத்துவதற்காக இதை வெளியிட்டன. பல அடுக்கு மாடி வணிக வளாகங்கள் மற்றும் தங்கும் விடுதிகளைக் கொண்டுள்ள ஆர்ச்சர்டு சாலை மாவட்டமானது சிங்கப்பூரில் விற்பனை மற்றும் சுற்றுலா மையமாகக் கருதப்படுகிறது. சிங்கப்பூர் விலங்குக் காட்சிச்சாலை, ரிவர் வொண்டர்ஸ், பேர்டு பேரடைஸ், மற்றும் நைட் சபாரி (வடக்கு சிங்கப்பூரில் அமைந்துள்ளது) உள்ளிட்டவை பிற பிரபலமான சுற்றுலா இடங்கள் ஆகும். சிங்கப்பூர் விலங்குக் காட்சிச் சாலையானது திறந்த விலங்குக் காட்சிச்சாலை என்ற கருத்துருவைப் பின்பற்றி நடத்தப்படுகிறது. இங்கு கூண்டுக்குள் அடைக்கப்படுவதற்கு மாறாக விலங்குகள் பார்வையாளர்களிடமிருந்து உலர்ந்த அல்லது ஈரமான அகழிகளின் மூலம் பிரிக்கப்பட்ட தடுப்புப் பகுதிகளில் வைக்கப்படுகின்றன. ரிவர் வொண்டர்சானது 300 வகை விலங்குகளைக் கொண்டுள்ளது. இதில் ஏராளமான அழிவாய்ப்பு நிலையில் உள்ள உயிரினங்களும் அடங்கும். சிங்கப்பூர் தன்னைத் தானே ஒரு மருத்துவ சுற்றுலா மையமாக விளம்பரப்படுத்துகிறது. இங்கு ஒவ்வொரு ஆண்டும் சுமார் 2 இலட்சம் அயல் நாட்டவர்கள் மருத்துவ சேவைக்காக வருகின்றனர். சிங்கப்பூர் மருத்துவ சேவைகளானவை ஆண்டு தோறும் குறைந்தது 10 இலட்சம் அயல்நாட்டு நோயாளிகளுக்கு சேவையாற்றி ஐஅ$3 பில்லியனை வருவாயாக ஈட்டுவதைக் குறிக்கோளாகக் கொண்டுள்ளன.
# சிங்கப்பூர்

## மக்கள் தொகையியல்

### சமயம்

இந்நாட்டில் மிகப் பரவலாக பின்பற்றப்படும் சமயம் பௌத்தம் ஆகும். 2020 ஆம் ஆண்டு மக்கள் தொகைக் கணக்கெடுப்பில் 31% குடியிருப்புவாசிகள் தங்களைத் தாமே பௌத்தத்தை பின்பற்றுபவர்களாக குறிப்பிட்டனர். இங்கு இரண்டாவது மிகப் பெரிய சமயமாக கிறித்தவம் 18.9% பேருடன் உள்ளது. இதற்குப் பிறகு இசுலாம் (15.6%), தாவோயியம் மற்றும் சீன பாரம்பரிய நம்பிக்கைகள் (8.8%) மற்றும் இந்து சமயம் (5.0%) ஆகியவை உள்ளன. ஐந்தில் ஒரு பங்கு மக்கள் எந்த சமயத்தையும் சாராதவர்களாக உள்ளனர். கிறித்தவர்கள், முசுலிம்கள் மற்றும் சமயம் சாராதோரின் தகவுப் பொருத்த அளவானது 2010 மற்றும் 2020 க்கு இடையில் சற்றே அதிகரித்துள்ளது. அதே நேரத்தில், பௌத்தர்கள் மற்றும் தாவோயியத்தைப் பின்பற்றுவோரின் தகவுப் பொருத்த அளவானது சிறிதளவு குறைந்துள்ளது. இந்து சமயமும், பிற நம்பிக்கைகளும் மக்கள் தொகையில் தங்களது பங்கில் பெருமளவுக்கு மாற்றமின்றி நிலையாக உள்ளன.  
பௌத்தத்தின் அனைத்து மூன்று முதன்மையான பாரம்பரியங்களான தேரவாத பௌத்தம், மகாயான பௌத்தம், மற்றும் வச்சிரயான பௌத்தம் ஆகியவற்றைச் சேர்ந்த மடாலயங்கள் மற்றும் தரும மையங்களை சிங்கப்பூர் கொண்டுள்ளது. சிங்கப்பூரில் உள்ள பெரும்பாலான பௌத்தர்கள் சீனர்கள் ஆவர். இவர்கள் மகாயான பாரம்பரியத்தைப் பின்பற்றுவர்கள் ஆவர். சீனாவிலிருந்து சமயப் பரப்புரை செயல்பாடுகள் தசாப்தங்களாக நடைபெற்றது இதற்குக் காரணம் ஆகும். எனினும், கடைசி தசாப்தத்தின் போது மக்கள் மத்தியில் (சீனர்கள் மத்தியில் மட்டுமல்லாது) தாய்லாந்தின் தேரவாத பௌத்தமானது அதிகரித்து வந்த பிரபலத்தன்மையைக் கண்டுள்ளது. ஒரு சப்பானிய பௌத்த அமைப்பான "சோகா கக்கை பன்னாட்டு" அமைப்பானது சிங்கப்பூரில் பலரால் பின்பற்றப்படுகிறது. இவர்களில் பெரும்பாலானவர்கள் சீன வழித்தோன்றல்களாக உள்ளனர். சமீபத்திய ஆண்டுகளில் இந்நாட்டிற்குள் திபெத்திய பௌத்தமும் கூட மெதுவாகப் பரவி வருகிறது.
# சிங்கப்பூர்

## சுகாதாரம்

வளர்ந்த நாடுகளுடன் ஒப்பிடும் போது குறைவான சுகாதார செலவீனங்களைக் கொண்டிருந்தாலும் கூட சிங்கப்பூர் பொதுவாகவே ஓர் ஆற்றல் வாய்ந்த சுகாதார அமைப்பைக் கொண்டுள்ளது. உலக சுகாதார அமைப்பின் உலக சுகாதார அறிக்கையில் சிங்கப்பூரின் சுகாதார அமைப்பானது ஒட்டு மொத்தமாக உலகின் 6 ஆவது இடத்தைப் பெற்றது. கடந்த இரு தசாப்தங்களில் சிங்கப்பூர் பிறக்கும் போது ஏற்படும் குழந்தை இறப்பு வீதங்களில் உலகின் மிகக் குறைவான அளவைக் கொண்டுள்ளது. 2019 இல் எந்த ஒரு நாட்டையும் விட மிக நீண்ட ஆயுட்கால எதிர்பார்ப்பாக 84.8 ஆண்டுகளை சிங்கப்பூரர்கள் கொண்டிருந்தனர். 75.8 ஆண்டுகள் வரையிலும் நல்ல ஆரோக்கியத்துடன் சராசரியாக 87.6 ஆண்டு கால ஆயுட்கால எதிர்பார்ப்பை இந்நாட்டுப் பெண்கள் கொண்டுள்ளனர். சராசரிகளானவை ஆண்களுக்குக் குறைவானவையாக உள்ளன. உலகளாவிய உணவுப் பாதுகாப்புக் குறியீட்டில் சிங்கப்பூர் முதலாம் இடத்தைப் பெற்றது.  
வயது வந்தோருக்கான உடல் பருமனானது 10% க்கும் குறைவாக உள்ளது. நோய்த் தடுப்பானது இந்நாட்டில் உயர் நிலையில் காணப்படுகிறது. 2013 இல் "பொருளாதார உளவியல் பிரிவு அமைப்பானது" ஆசியாவிலேயே முதலாம் மற்றும் உலகிலேயே ஒட்டு மொத்தமாக ஆறாவது இடத்தைப் பெற்ற மிகச் சிறந்த வாழ்க்கைத் தரத்தைக் கொண்டுள்ளதாக சிங்கப்பூரை தரப்படுத்தியது.  
அரசாங்கத்தின் சுகாதார அமைப்பானது "3எம்" அமைப்பை அடிப்படையாகக் கொண்டதாகும். இதில் மெடிஃபண்ட், மெடிசேவ் மற்றும் மெடிசீல்டு ஆகிய மூன்று பகுதிகள் உள்ளன. மெடிஃபண்டானது சுகாதார சேவைகளைப் பெற இயலாத நிலையில் உள்ளவர்களுக்கு பாதுகாப்பு வளையத்தை வழங்குகிறது. மெடிசேவ் என்பது சுமார் 85% மக்களைக் கொண்டுள்ள ஒரு கட்டாய தேசிய மருத்துவ சேமிப்பு கணக்கு அமைப்பு ஆகும். மெடிசீல்டு என்பது அரசாங்கத்தால் நிதியுதவி பெறும் சுகாதாரக் காப்பீட்டுத் திட்டமாகும். சிங்கப்பூரில் உள்ள பொது மருத்துவமனைகள் தங்களது மேலாண்மை முடிவுகள், நோயாளிகளுக்காக கருத்தியலாகப் போட்டியிடுதல் ஆகியவற்றில் குறிப்பிடத்தக்க அளவுக்கு சுதந்திரத்தைக் கொண்டுள்ளன. ஆனால், தொடர்ந்து அரசாங்கத்தின் கட்டுப்பாட்டின் கீழ் உள்ளன. குறைவான வருமானத்தையுடையவர்களுக்கு சுகாதாரம் சார்ந்த ஒரு மானியத் திட்டம் இந்நாட்டில் உள்ளது. 2008 இல் 32% சுகாதார நிதியானது அரசாங்கத்தால் வழங்கப்பட்டது. சிங்கப்பூரின் மொத்த உள்நாட்டு உற்பத்திக்கு தோராயமாக 3.5% பங்களிப்பை சுகாதாரத் துறை அளிக்கிறது.
# சிங்கப்பூர்

## பண்பாடு

மாவட்டத்தில் 1827 ஆம் ஆண்டிலிருந்து அமைந்துள்ள சிங்கப்பூரின் மிகப் பழமையான இந்துக் கோயிலான சிறீ மாரியம்மன் கோயிலில் உள்ள நுணுக்கமான அமைப்புகள்.]]  
இந்நாட்டின் அளவு சிறியதாக உள்ள போதிலும் சிங்கப்பூர் ஒரு பல்வேறுபட்ட மொழிகள், சமயங்கள் மற்றும் பண்பாடுகளைக் கொண்டுள்ளது. சிங்கப்பூரின் முன்னாள் பிரதமர்களான லீ குவான் யூ மற்றும் கோ சோக் தோங் ஆகியோர் ஒரு நாடு என்ற பாரம்பரிய வரையறைக்குள் சிங்கப்பூர் அடங்குவதில்லை என்று குறிப்பிட்டுள்ளனர். மாற்றமடைந்து கொண்டிருக்கும் ஒரு சமூகம் என்று அவர்கள் இந்நாட்டை அழைத்தனர். சிங்கப்பூரர்கள் அனைவரும் ஒரே மொழியைப் பேசுவதில்லை, ஒரே சமயத்தைப் பின்பற்றுவதில்லை அல்லது ஒரே மாதிரியான பழக்க வழக்கங்களைக் கொண்டிருப்பதில்லை என்ற உண்மையை இதற்குக் காரணமாக சுட்டிக் காட்டினர். ஆங்கிலத்தைத் தங்களது பூர்விக மொழியாகப் பேசம் சிங்கப்பூரர் மேற்கத்திய நாகரிகத்தைப் பின்பற்றுகின்றனர் (கிறித்தவப் பண்பாடு அல்லது சமயச் சார்பின்மையை இதனுடன் சேர்த்து பின்பற்றுகின்றனர்). அதே நேரத்தில், மாண்டரினை தங்களது பூர்விக மொழியாகப் பேசுபவர்கள் சீனப் பண்பாட்டைப் பின்பற்றுகின்றனர். சீனப் பண்பாடானது சீன நாட்டுப்புற சமயம், பௌத்தம், தாவோயியம் மற்றும் கன்பூசியம் ஆகியவற்றுடன் தொடர்புடையதாக உள்ளது. மலாய் மொழி பேசும் சிங்கப்பூரர் பெரும்பாலும் மலாய் பண்பாட்டைப் பின்பற்றுகின்றனர். மலாய் பண்பாடும் இசுலாமியப் பண்பாட்டுடன் நெருங்கிய தொடர்புடையதாக உள்ளது. தமிழ் பேசும் சிங்கப்பூரர் பெரும்பாலும் தமிழர் பண்பாட்டைப் பின்பற்றுகின்றனர். தமிழர் பண்பாடும் பெரும்பாலும் இந்து பண்பாட்டுடன் நெருங்கிய தொடர்புடையதாக உள்ளது. இன மற்றும் சமய ஒருமைப்பாடானது சிங்கப்பூரின் வெற்றியில் ஒரு முக்கியப் பங்கு வகிப்பதாகக் கருதப்படுகிறது. ஒரு சிங்கப்பூரிய அடையாளத்தை உருவாக்குவதில் இது பங்காற்றியுள்ளது.  
1963 இல் ஐக்கிய இராச்சியத்திடமிருந்து சிங்கப்பூர் சுதந்திரம் அடைந்த போது பெரும்பாலான சிங்கப்பூர் குடிமக்கள் குறுகிய கால தொழிலாளர்களாக இருந்தனர். இப்பகுதியில் நிரந்தரமாகத் தங்குவதற்கு அவர்களுக்கு எண்ணம் இருக்கவில்லை. நடுத்தர வர்க்கத்தைச் சேர்ந்த, உள்ளூரில் பிறந்த ஒரு குறிப்பிடத்தக்க எண்ணிக்கையிலான சிறுபான்மையினரும் இங்கு காணப்படுகின்றனர். இவர்கள் பெரனகர் அல்லது பாபா-நியோன்யா என்று அறியப்படுகின்றனர். 15 மற்றும் 16 ஆம் நூற்றாண்டு சீனக் குடியேறிகளின் வழித்தோன்றல்கள் இவர்கள் ஆவர். சிங்கப்பூருக்குத் தங்களது விசுவாசத்தை உறுதியளித்த பெரனகர் தவிர்த்து பெரும்பாலான தொழிலாளர்களின் விசுவாசங்களானவை தத்தமது தாயகங்களான மலாயா, சீனா மற்றும் இந்தியாவுடனேயே உள்ளது. சுதந்திரத்திற்குப் பிறகு ஒரு தனித்துவமான சிங்கப்பூரின் அடையாளம் மற்றும் பண்பாட்டை உருவாக்க ஒரு வேண்டுமென்ற செயல்பாட்டை அரசாங்கமானது தொடங்கியது. தகுதி அடிப்படைக்கு ஒரு கடுமையான முக்கியத்துவத்தை இந்த அரசாங்கம் கொடுக்கிறது. திறனை அடிப்படையாகக் கொண்டே ஒருவர் இந்நாட்டில் மதிப்பிடப்படுகிறார்.  
சிங்கப்பூரின் தேசிய மலர் வாண்டா "மிஸ் ஜோக்கிம்" என்று அழைக்கப்படும் ஒரு கலப்பின ஆர்க்கிட் ஆகும். சிங்கப்பூரில் பிறந்த ஓர் அமெரிக்கப் பெண்மணியின் நினைவாக இது இப்பெயரைப் பெற்றது. 1893 இல் அப்பெண்மணி தஞ்சோங் பகர் என்ற இடத்தில் தனது தோட்டத்தில் மலர்களைக் கலப்பினம் செய்தார். சிங்கப்பூர் *சிங்க நகரம்* என்று அறியப்படுகிறது. அரசின் சின்னம் மற்றும் சிங்கத் தலைக் குறியீடு போன்ற பல தேசியச் சின்னங்கள் இந்நாட்டில் சிங்கத்தைப் பயன்படுத்துகின்றன. முதன்மையான சமய விழாக்களுக்கு இங்கு பொது விடுமுறைகள் அளிக்கப்படுகின்றன.
# சிங்கப்பூர்

## பண்பாடு

### சமையல் பாணி

உணவுச் சந்தை மையம். சூரியனின் மறைவிற்குப் பிறகு ஒரு வீதியின் பக்கவாட்டில் வண்டி-கடைகளில் சாத்தே உணவு வகைகள் விற்கப்படுகின்றன.]]
இந்நாட்டுக்கு வருவதற்கு ஒரு காரணமாக சிங்கப்பூரின் வேறுபட்ட உணவு வகைகளானவை குறிப்பிடப்படுகின்றன. வசதி, வகை, தரம் மற்றும் விலையின் ஒரு கலவை காரணமாக இவ்வாறு குறிப்பிடப்படுகிறது. உள்ளூர் உணவு வகைகளானவை பொதுவாக சீனர், மலாய் மற்றும் இந்தியர் போன்ற ஒரு குறிப்பிட்ட இனத்துடன் தொடர்புடையதாக உள்ளன. வேறுபட்ட வகைகளைக் கலப்பதன் மூலம் உணவு வகைகளின் பல்வகைமையானது மேற்கொண்டு அதிகரிக்கப்பட்டுள்ளது. இதற்கு எடுத்துக்காட்டாக பெரனகர் உணவு வகைகள், சீன மற்றும் மலாய் உணவுகளின் ஒரு கலவை ஆகியவற்றைக் குறிப்பிடலாம். உணவுச் சந்தை மையங்களில் பாரம்பரியமாக மலாய் உணவுகளை விற்கும் சிறு கடைகள் தமிழ் உணவுகளையும் கூட விற்பதன் மூலம் பண்பாட்டுப் பரவலானது எடுத்துக்காட்டப்படுகிறது. ஐனானிய உணவான வென்சங் சிக்கனை அடிப்படையாகக் கொண்ட ஐனானிய சிக்கன் ரைஸானது சிங்கப்பூரின் தேசிய உணவாகக் கருதப்படுகிறது.  
இந்த நகரமானது ஹாவ்க்கர் மையங்கள் (வெட்டவெளி) எனப்படும் வண்டி-கடை மையங்கள், உணவுக் கோட்டங்கள் (குளிர்பதனம் செய்யப்பட்டவை), காபி கடைகள் (ஒரு 12 ஹாவ்க்கர் கடைகள் வரையிலும் வெட்டவெளியில் உள்ளது), காபேக்கள், துரித உணவுக் கடைகள், எளிமையான சமையலறை உணவகங்கள், வழக்கமான உணவகங்கள், புகழ் பெற்ற மற்றும் உயர் தர உணவகங்கள் வரை செழித்திருக்கும் உணவுப் பாரம்பரியத்தைக் கொண்டுள்ளன. உணவை எடுத்துச் செல்லுதலையும், உணவை வழங்குதலையும் மட்டும் கொண்ட குலௌட் சேவைகள் மற்றும் உணவு விநியோகமானவையும் கூட அதிகரித்து வந்துள்ளன. சிங்கப்பூரின் குடியிருப்புவாசிகளில் 70% பேர் ஒரு மாதத்தில் குறைந்தது ஒரு முறையாவது உணவு விநியோகிக்கும் செயலிகளின் மூலம் உணவுகளை வாங்குகின்றனர். ஒன்றிணைந்த விடுமுறைப் போக்கிடங்களுக்குள் பல பன்னாட்டு புகழ் பெற்ற சமையல்காரர்களின் உணவகங்கள் உள்ளன. முசுலிம்கள் பன்றி மாமிசத்தை உண்ணாதது மற்றும் இந்துக்கள் மாட்டு மாமிசத்தை உண்ணாதது போன்ற சமயம் சார் உணவு கட்டுப்பாடுகளும் இங்கு உள்ளன. ஒரு குறிப்பிடத்தக்க எண்ணிக்கையிலான சைவ உணவு உண்பவர்களும் கூட இங்கு உள்ளனர். சிங்கப்பூரின் உணவு வகைகளைக் கொண்டாடும் சிங்கப்பூர் உணவு விழாவானது ஆண்டு தோறும் சூலை மாதத்தில் நடத்தப்படுகிறது.  
1980 களுக்கு முன்னர் சாலையோர உணவகங்களானவை முதன்மையாக சீனா, இந்தியா மற்றும் மலேசியாவிலிருந்து வந்த புலம் பெயர்ந்தவர்களால் ஒரு நன்கு தெரிந்த ருசியை வேண்டிய பிற புலம் பெயர்ந்தவர்களுக்கு விற்கப்பட்டன. சாலையோர உணவானது வெட்டவெளி இருக்கைப் பகுதிகளுடன் கூடிய ஹாவ்க்கர் மையங்களுடன் நீண்ட காலமாக சிங்கப்பூரில் தொடர்புபடுத்தப்பட்டு வருகிறது. பொதுவாக இந்த மையங்கள் ஒரு சில தசமம் முதல் நூற்றுக்கணக்கான வரையில் சிறு உணவுக் கடைகளைக் கொண்டிருக்கும். ஒன்று அல்லது அதற்கு மேற்பட்ட தொடர்புடைய உணவுகளில் இந்த ஒவ்வொரு சிறு கடையும் தனித்துவமிக்கதாக இருக்கும். சாலையோர உணவானது பல நாடுகளில் காணப்படும் அதே நேரத்தில், சிங்கப்பூரில் பாரம்பரிய சாலையோர உணவை வழங்கும் மையப்படுத்தப்பட்ட ஹாவ்க்கர் மையங்களின் வேறுபட்ட உணவுகள் மற்றும் அவற்றின் பிரபலத்தன்மையானது தனித்துவமானதாக உள்ளது. 2018 இல் நகர மையம் மற்றும் மைய வீட்டு வசதிப் பகுதிகள் முழுவதும் 114 ஹாவ்க்கர் மையங்கள் பரவியிருந்தன. இவை தேசிய சுற்றுச்சூழல் முகமையால் பேணப்படுகின்றன. இந்த முகமையானது ஒவ்வொரு சிறு கடையையும் அதன் தூய்மையை அடிப்படையாகக் கொண்டு தர நிலைப்படுத்துகிறது. சிங்கப்பூரின் மிகப் பெரிய ஹாவ்க்கர் மையமானது சைனாடவுன் வளாகத்தின் இரண்டாவது தளத்தில் அமைந்துள்ளது. அது 200 க்கும் மேற்பட்ட சிறு கடைகளைக் கொண்டுள்ளது.
# சிங்கப்பூர்

## பண்பாடு

### விளையாட்டும், பொழுதுபோக்கும்

யோசேப் ஸ்கூலிங் சிங்கப்பூரின் முதல் ஒலிம்பிக் தங்கப் பதக்கத்தை வென்றார். 100 மீட்டர் பட்டர்பிளை நீச்சலில் ஒரு புதிய ஒலிம்பிக் சாதனை நேரமாக 50:39 வினாடிகளில் வென்றார். சிங்கப்பூர் மாலுமிகள் பன்னாட்டு அளவில் வெற்றிகளைப் பெற்றுள்ளனர். இவர்களது ஒரு சிறிய, ஒற்றைக் கையால் இயக்கப்படும் பாய்மர தோணி குழுவானது உலகின் மிகச் சிறந்த அணிகளில் ஒன்றாகக் கருதப்படுகிறது. இந்நாட்டின் அளவு சிறியதாக உள்ள போதிலும் தென்கிழக்காசிய விளையாட்டுகளில் நீச்சல் போட்டிகளில் இந்நாடு ஆதிக்கம் செலுத்தி வருகிறது. இந்நாட்டின் நீர் போலோவுக்கான ஆண்கள் அணியானது தென்கிழக்கு ஆசியப் போட்டிகளில் 2017 ஆம் ஆண்டு 27 ஆவது தடவையாக தங்கப் பதக்கத்தை வென்றது. இவ்விளையாட்டில் சிங்கப்பூரின் மிக நீண்ட தொடர் வெற்றியைத் தொடர்ந்தது. 2024 ஆம் ஆண்டின் கோடைக்கால ஒலிம்பிக் விளையாட்டுப் போட்டிகளில் மேக்ஸ் மேதர் சிங்கப்பூரின் முதல் ஒலிம்பிக் பதக்கத்தை படகு செலுத்துதலில் வென்றார். தேசிய நாள் அன்று ஆண்கள் பார்முலா கைட் போட்டியில் (படகு) வெண்கலப் பதக்கத்தை வென்றார். 17 வயதில் சிங்கப்பூரின் மிக இளைய ஒலிம்பிக் பதக்கத்தை வென்றவராகவும் கூட இவர் திகழ்கிறார்.  
சிங்கப்பூரின் பெண்கள் டேபிள் டென்னிஸ் அணியானது 2008 ஆம் ஆண்டின் கோடைக்கால ஒலிம்பிக் விளையாட்டுப் போட்டிகளில் வெள்ளிப் பதக்கத்தை வென்றது. உருசியாவில் 2010 ஆம் ஆண்டு நடந்த உலக டேபிள் டென்னிஸ் குழு போட்டிகளில் சீனாவை இவர்கள் தோற்கடித்து உலக வெற்றியாளர்களாக உருவாயினர். 19 ஆண்டுகளாக தொடர்ந்து வெற்றி பெற்று வந்த சீனாவின் சாதனையை முடிவுக்குக் கொண்டு வந்தனர். 2021 இல் சிங்கப்பூரின் லோ கீன் யூ அந்த ஆண்டின் பி. டபுள்யூ. எப். உலகப் போட்டிகளில் ஆண்கள் ஒற்றையர் பிரிவு இறகுப் பந்தாட்டத்தில் தங்கத்தை வென்ற போது ஓர் "உலக வெற்றியாளர்" என்ற நிலையை அடைந்தார். கோடைக்கால ஒலிம்பிக் இறகுப் பந்தாட்டப் போட்டிகளுடன் சேர்த்து மிக மதிப்புமிக்க இறகுப் பந்தாட்டப் போட்டிகளில் இப்போட்டியும் ஒன்றாகும்.  
சிங்கப்பூரின் கால்பந்தாட்ட லீக் போட்டியான சிங்கப்பூர் பிரீமியர் லீக்கானது 1996 ஆம் ஆண்டு "எஸ். லீக்" என்ற பெயரில் தொடங்கப்பட்டது. ஓர் அயல்நாட்டு அணி உள்ளிட்ட எட்டு அணிகளை இது கொண்டுள்ளது. அக்டோபர் 2009 இல் தொடங்கப்பட்ட தென்கிழக்காசிய கூடைப்பந்து லீக்கில் தொடக்க அணிகளில் ஒன்றாக சிங்கப்பூர் சிலிங்கர்சு திகழ்ந்தது. சிங்கப்பூரின் குதிரைப் பந்தய மன்றமான சிங்கப்பூர் டர்ப் கிளப்பால் கிராஞ்சி குதிரைப் பந்தயமானது நடத்தப்படுகிறது.. ஒரு வாரத்திற்கு பல போட்டிகளை இது நடத்துகிறது. இதில் பன்னாட்டு பந்தயங்களும் அடங்கும். இப்பந்தயத்தில் குறிப்பாக சிங்கப்பூர் வான்வழி பன்னாட்டு கோப்பையைக் குறிப்பிடலாம்.  
பார்முலா 1 சீருந்து பந்தயங்களின் ஒரு சுற்றை சிங்கப்பூர் 2008 ஆம் ஆண்டில் மெரினா பே வீதி சுற்றுப்பாதையில் சிங்கப்பூர் கிராண்ட் பிரிக்ஸ் என்ற பெயரில் நடத்தத் தொடங்கியது. முதன் முதலில் இரவில் நடத்தப்பட்ட எப் 1 சீருந்து பந்தயம் இதுவாகும். ஆசியாவின் முதல் எப் 1 வீதிப் பந்தயமும் இதுவாகும். வாடிக்கையாக நடத்தப்படும் எப் 1 பந்தயங்களிலேயே ஒரு தனித்துவமான நிகழ்வாக இது கருதப்படுகிறது. ஆசியாவின் ஒரு முதன்மையான கலப்பு சண்டைக்கலைப் போட்டிகளில் ஒன்றான "ஒன் சாம்பியன்ஷிப்பானது" சிங்கப்பூரில் தொடங்கப்பட்டதாகும்.